Shaik ontken hy het joggie aangerandSchabir Shaik Foto: Werner Beukes/SAPA Veroordeelde bedrieër Schabir Shaik het ontken dat hy ŉ joggie by ŉ gholfbaan in Durban verbaal geteister en aangerand het, het The Star Dinsdag berig. Die polisie is drie weke gelede na die Papwa Sewgolum-gholfbaan ontbied nadat ŉ joggie beweer het Shaik het hom met ŉ gholfstok geslaan, op hom getrap met sy spykerskoene en hom ŉ rassistiese term vir swartmense toegesnou. Die joggie, wie se naam nie bekend gemaak is nie, het glo erken dat hy teruggekap het deur Shaik ŉ rassistiese naam vir ŉ Indiër te noem. “Ek speel regoor KwaZulu-Natal op verskeie gholfbane, maar dit is slegs by Papwa waar hulle ŉ probleem het,” het Shaik Dinsdag aan The Star gesê. “As ek ŉ Chuck Norris-sindroom gehad het, sou ek sekerlik tog met al die joggies by die gholfbane in KwaZulu-Natal ŉ probleem gehad het?” Volgens The Mercury het die joggie ŉ saak aanhangig gemaak by die polisie, maar pogings is aangewend om hom te verhoed om die saak verder te voer en hy het R500 omkoopgeld aanvaar. Die koerant berig verder dat Shaik se dokter, Salim Gaffoor, wat saam met hom by die gholfbaan was, gesê het dat hy slegs die joggie gestamp het. “Hy maak nou ŉ berg van ŉ molshoop,” het Gaffoor gesê. “Dit was niks ernstig nie.” Shaik het na bewering in 2011 ŉ joernalis gewurg en geklap nadat die joernalis ŉ storie wou doen oor Shaik wat gholf speel terwyl hy op mediese parool vrygelaat is. Daar was nie genoeg bewyse om die saak verder te voer nie. Shaik is ŉ paar weke later by ŉ moskee van aanranding beskuldig nadat hy glo ŉ man geklap en geslaan het tydens ŉ argument oor parkering. Hiervan het ook niks gekom nie. Shaik is in 2005 skuldig bevind aan bedrog en korrupsie, en het twee jaar en vier maande lank van sy 15 jaar vonnis uitgedien voordat hy op mediese parool vrygelaat is.